GELON VAN SYRAKUSE

7.157
Τότε δ’ 
ὡς οἱ ἄγγελοι τῶν Ἑλλήνων ἀπίκατο ἐς τὰς Συρηκούσας,
ἐλθόντες αὐτῷ ἐς λόγους 
ἔλεγον τάδε·

“Ἔπεμψαν ἡμέας Λακεδαιμόνιοι [τε καὶ Ἀθηναῖοι] καὶ οἱ τούτων σύμμαχοι 
παραλαμψομένους σε πρὸς τὸν βάρβαρον·
τὸν γὰρ ἐπιόντα ἐπὶ τὴν Ἑλλάδα 
πάντως κου πυνθάνεαι,
ὅτι Πέρσης ἀνὴρ μέλλει 
ζεύξας τὸν Ἑλλήσποντον 
καὶ ἐπάγων πάντα τὸν ἠῷον στρατὸν ἐκ τῆς Ἀσίης 
στρατηλατήσειν ἐπὶ τὴν Ἑλλάδα,
πρόσχημα μὲν ποιεύμενος
ὡς ἐπ’ Ἀθήνας ἐλαύνει,
ἐν νόῳ δὲ ἔχων 
πᾶσαν τὴν Ἑλλάδα ὑπ’ ἑωυτῷ ποιήσασθαι.

Σὺ δὲ δυνάμιός τε <γὰρ> ἥκεις μεγάλης 
καὶ μοῖρά τοι τῆς Ἑλλάδος οὐκ ἐλαχίστη μέτα 
ἄρχοντί γε Σικελίης,
βοήθει τε τοῖσι ἐλευθεροῦσι τὴν Ἑλλάδα 
καὶ συνελευθέρου.

Ἁλὴς μὲν γὰρ γενομένη 
πᾶσα ἡ Ἑλλὰς χεὶρ μεγάλη συνάγεται,
καὶ ἀξιόμαχοι γινόμεθα τοῖσι ἐπιοῦσι·
ἢν δὲ ἡμέων οἱ μὲν καταπροδιδῶσι,
οἱ δὲ μὴ θέλωσι τιμωρέειν,
τὸ δὲ ὑγιαῖνον τῆς Ἑλλάδος ᾖ ὀλίγον,
τοῦτο δὲ ἤδη δεινὸν γίνεται 
μὴ πέσῃ πᾶσα ἡ Ἑλλάς.

Μὴ γὰρ ἐλπίσῃς,
ἢν ἡμέας καταστρέψηται ὁ Πέρσης 
μάχῃ κρατήσας,

ὡς οὐκὶ ἥξει παρὰ σέ γε,
ἀλλὰ πρὸ τούτου φύλαξαι·
βοηθέων γὰρ ἡμῖν 
σεωυτῷ τιμωρέεις·
τῷ δὲ εὖ βουλευθέντι πρήγματι 
τελευτὴ ὡς τὸ ἐπίπαν χρηστὴ ἐθέλει ἐπιγίνεσθαι.”



7.158
Οἱ μὲν ταῦτα ἔλεγον,
Γέλων δὲ πολλὸς ἐνέκειτο 
λέγων τοιάδε·

“Ἄνδρες Ἕλληνες,
λόγον ἔχοντες πλεονέκτην 
ἐτολμήσατε ἐμὲ σύμμαχον ἐπὶ τὸν βάρβαρον παρακαλέοντες ἐλθεῖν.
Αὐτοὶ δὲ 
ἐμεῦ πρότερον δεηθέντος 
βαρβαρικοῦ στρατοῦ συνεπάψασθαι,
ὅτε μοι πρὸς Καρχηδονίους νεῖκος συνῆπτο,
ἐπισκήπτοντός τε τὸν Δωριέος τοῦ Ἀναξανδρίδεω πρὸς Ἐγεσταίων φόνον ἐκπρήξασθαι,
ὑποτείνοντός τε τὰ ἐμπόρια συνελευθεροῦν 
ἀπ’ ὧν ὑμῖν μεγάλαι ὠφελίαι τε καὶ ἐπαυρέσιες γεγόνασι,
οὔτε ἐμεῦ εἵνεκα ἤλθετε βοηθήσοντες 
οὔτε τὸν Δωριέος φόνον ἐκπρηξόμενοι,
τό τε κατ’ ὑμέας τάδε 
πάντα ὑπὸ βαρβάροισι νέμεται.
Ἀλλὰ εὖ γὰρ ἡμῖν καὶ ἐπὶ τὸ ἄμεινον κατέστη.

Νῦν δὲ
ἐπειδὴ περιελήλυθε ὁ πόλεμος 
καὶ ἀπῖκται ἐς ὑμέας,
οὕτω δὴ Γέλωνος μνῆστις γέγονε.
Ἀτιμίης δὲ πρὸς ὑμέων κυρήσας 
οὐκ ὁμοιώσομαι ὑμῖν,
ἀλλ’ ἕτοιμός εἰμι βοηθέειν 
παρεχόμενος 
διηκοσίας τε τριήρεας 
καὶ δισμυρίους ὁπλίτας 
καὶ δισχιλίην ἵππον 
καὶ δισχιλίους τοξότας 
καὶ δισχιλίους σφενδονήτας 
καὶ δισχιλίους ἱπποδρόμους ψιλούς·
σῖτόν τε ἁπάσῃ τῇ Ἑλλήνων στρατιῇ,
ἔστ’ ἂν διαπολεμήσωμεν,
ὑποδέκομαι παρέξειν.
Ἐπὶ δὲ λόγῳ τοιῷδε τάδε ὑπίσχομαι,
ἐπ’ ᾧ τε στρατηγός τε καὶ ἡγεμὼν τῶν Ἑλλήνων ἔσομαι πρὸς τὸν βάρβαρον·
ἐπ’ ἄλλῳ δὲ λόγῳ 
οὔτ’ ἂν αὐτὸς ἔλθοιμι 
οὔτ’ ἂν ἄλλους πέμψαιμι.”
7.159
Ταῦτα ἀκούσας 
οὔτε ἠνέσχετο ὁ Σύαγρος 
εἶπέ τε τάδε·


“Ἦ κε μέγ’ οἰμώξειε ὁ Πελοπίδης Ἀγαμέμνων 
πυθόμενος 
Σπαρτιήτας τὴν ἡγεμονίην ἀπαραιρῆσθαι 
ὑπὸ Γέλωνός τε καὶ Συρηκοσίων.
Ἀλλὰ τούτου μὲν τοῦ λόγου μηκέτι μνησθῇς,
ὅκως τὴν ἡγεμονίην τοι παραδώσομεν.
Ἀλλ’ εἰ μὲν βούλεαι βοηθέειν τῇ Ἑλλάδι,
ἴσθι ἀρξόμενος ὑπὸ Λακεδαιμονίων·
εἰ δ’ ἄρα μὴ δικαιοῖς ἄρχεσθαι,
σὺ δὲ μηδὲ βοηθέειν.”

7.160
Πρὸς ταῦτα ὁ Γέλων,
ἐπειδὴ ὥρα 
ἀπεστραμμένους τοὺς λόγους τοῦ Συάγρου,
τὸν τελευταῖόν σφι τόνδε ἐξέφαινε λόγον·

“Ὦ ξεῖνε Σπαρτιῆτα,
ὀνείδεα κατιόντα ἀνθρώπῳ φιλέει ἐπανάγειν τὸν θυμόν·
σὺ μέντοι 
ἀποδεξάμενος ὑβρίσματα ἐν τῷ λόγῳ 
οὔ με ἔπεισας ἀσχήμονα ἐν τῇ ἀμοιβῇ γενέσθαι.
Ὅκου δὲ ὑμεῖς οὕτω περιέχεσθε τῆς ἡγεμονίης,
οἰκὸς καὶ ἐμὲ μᾶλλον ὑμέων περιέχεσθαι,
στρατιῆς τε ἐόντα πολλαπλησίης ἡγεμόνα καὶ νεῶν πολλὸν πλεύνων.
Ἀλλ’ ἐπείτε ὑμῖν ὁ λόγος οὕτω προσάντης κατίσταται,
ἡμεῖς τι ὑπείξομεν τοῦ ἀρχαίου λόγου.
Εἰ τοῦ μὲν πεζοῦ ὑμεῖς ἡγέοισθε,
τοῦ δὲ ναυτικοῦ ἐγώ·
εἰ δὲ ὑμῖν ἡδονὴ τοῦ κατὰ θάλασσαν ἡγεμονεύειν,
τοῦ πεζοῦ ἐγὼ θέλω.
Καὶ ἢ τούτοισι ὑμέας χρεόν ἐστι ἀρέσκεσθαι 
ἢ ἀπιέναι συμμάχων τοιῶνδε ἐρήμους.”
7.161
Γέλων μὲν δὴ ταῦτα προετείνετο,
φθάσας δὲ ὁ Ἀθηναίων ἄγγελος τὸν Λακεδαιμονίων 
ἀμείβετό μιν τοισίδε·

“Ὦ βασιλεῦ Συρηκοσίων,
οὐκ ἡγεμόνος δεομένη 
ἡ Ἑλλὰς ἀπέπεμψε ἡμέας πρὸς σέ,
ἀλλὰ στρατιῆς.
[bookmark: _GoBack]Σὺ δὲ 
ὅκως μὲν στρατιὴν πέμψεις 
μὴ ἡγεύμενος τῆς Ἑλλάδος,
οὐ προφαίνεις,
ὡς δὲ στρατηγήσεις αὐτῆς,
γλίχεαι.
Ὃσον μέν νυν παντὸς τοῦ Ἑλλήνων στρατοῦ ἐδέου ἡγέεσθαι,
ἐξήρκεε ἡμῖν τοῖσι Ἀθηναίοισι ἡσυχίην ἄγειν,
ἐπισταμένοισι 
ὡς ὁ Λάκων ἱκανός τοι ἔμελλε ἔσεσθαι 
καὶ ὑπὲρ ἀμφοτέρων ἀπολογεύμενος·
ἐπείτε δὲ ἁπάσης ἀπελαυνόμενος 
δέεαι τῆς ναυτικῆς ἄρχειν,
οὕτω ἔχει τοι·
οὐδ’ ἢν ὁ Λάκων ἐπίῃ τοι ἄρχειν αὐτῆς,
ἡμεῖς ἐπήσομεν.
Ἡμετέρη γάρ ἐστι αὕτη γε 
μὴ αὐτῶν βουλομένων Λακεδαιμονίων.
Τούτοισι μὲν ὦν ἡγέεσθαι βουλομένοισι οὐκ ἀντιτείνομεν,
ἄλλῳ δὲ παρήσομεν οὐδενὶ ναυαρχέειν.


Μάτην γὰρ ἂν ὧδε πάραλον Ἑλλήνων στρατὸν πλεῖστον εἴημεν ἐκτημένοι,
εἰ Συρηκοσίοισι ἐόντες Ἀθηναῖοι συγχωρήσομεν τῆς ἡγεμονίης,
ἀρχαιότατον μὲν ἔθνος παρεχόμενοι,
μοῦνοι δὲ ἐόντες οὐ μετανάσται Ἑλλήνων·
τῶν καὶ Ὅμηρος ὁ ἐποποιὸς 
ἄνδρα ἄριστον ἔφησε ἐς Ἴλιον ἀπικέσθαι 
τάξαι τε καὶ διακοσμῆσαι στρατόν.
Οὕτω οὐκ ὄνειδος οὐδὲν ἡμῖν ἐστι λέγειν ταῦτα.”







7.162
Ἀμείβετο Γέλων τοισίδε·
“Ξεῖνε Ἀθηναῖε,
ὑμεῖς οἴκατε τοὺς μὲν ἄρχοντας ἔχειν,
τοὺς δὲ ἀρξομένους οὐκ ἕξειν.
Ἐπεὶ τοίνυν οὐδὲν ὑπιέντες 
ἔχειν τὸ πᾶν ἐθέλετε,
οὐκ ἂν φθάνοιτε 
τὴν ταχίστην ὀπίσω ἀπαλλασσόμενοι 
καὶ ἀγγέλλοντες τῇ Ἑλλάδι 
ὅτι ἐκ τοῦ ἐνιαυτοῦ τὸ ἔαρ αὐτῇ ἐξαραίρηται.”

 [Οὗτος δὲ ὁ νόος τοῦ ῥήματος,
τὸ ἐθέλει λέγειν·
δῆλα γὰρ ὡς ἐν τῷ ἐνιαυτῷ ἐστι τὸ ἔαρ δοκιμώτατον,
τῆς δὲ τῶν Ἑλλήνων στρατιῆς τὴν ἑωυτοῦ στρατιήν.
Στερισκομένην ὦν τὴν Ἑλλάδα τῆς ἑωυτοῦ συμμαχίης 
εἴκαζε ὡς εἰ τὸ ἔαρ ἐκ τοῦ ἐνιαυτοῦ ἐξαραιρημένον εἴη].

